**Svetlá**

„Tati, počkaj!“ zvolal osemročný Dany, ktorý nevládal držať otcom nasadené, turistické tempo. Na chrbte mu poskakoval obrovský batoh, z ktorého vytŕčal trojnohý stojan patriaci k amatérskemu hvezdárskemu ďalekohľadu. Zbadal, že otec zastal a čaká ho, tak pridal do kroku.

„O chvíľu sme tam,“ povedal mu otec láskavo a pohladil ho po svetlohnedých vlasoch. Otec chystal Danymu prekvapenie, pretože už zajtra by mal osláviť deviate narodeniny. Rozhodol sa, že ho zoberie na turistiku spojenú s kempovaním. Zbalil Danymu batoh, ale nechal mu tam miesto na nejaké drobnosti. Bolo mu nad slnko jasné, že Dany ako prvý pribalí svoj ďalekohľad. Na dne batoha bol v spacáku skrytý narodeninový darček.

 Kráčali vedľa seba a doťahovali sa, či bude Mbappé niekedy lepší ako Messi. Otec odjakživa fandil Messimu a obaja strávili sledovaním futbalu veľa spoločných večerov. Ideálna téma na posledné kilometre. Na čistinku dorazili so smiechom. Všade naokolo bol počuť vtáčí spev a z diaľky sa ozývalo zurčanie vody. Po odložení batohu mal Dany pocit, že sa vznáša. Otec vybalil stan a všetky tyčky sa mu vysypali na zem.

„Choď nazbierať nejaké suché drevo, kým nám to tu nachystám,“ navrhol synovi a pustil sa do diela.

Dany si nasadil rybársky klobúk a začal zbierať popadané halúzky. Nazbieral dve plné náruče suchého dreva a pustil sa do rozkladania ďalekohľadu. Otec ho po očku sledoval a uvažoval, že jeho syn to s astrológiou myslí naozaj vážne. Musel sa však pousmiať, keď vytiahol aj plyšového kovboja z filmu Toy Story, pretože aj napriek deviatim narodeninám to bol stále jeho malý Dany.

„Kým zapálim oheň, môžeš nanosiť batohy do stanu.“

„Ja by som chcel rozkúriť, nemohol by som?“

„Tak ich tam nanos a ohnisko pripravíme spolu.“

Dany sa pustil do prenášania batohov spod stromu do stanu. Otec zatiaľ nalámal halúzky a spod stromov nahrnul trochu suchého lístia. Mohol by síce použiť aj podpaľač do krbu, ktorý mal pri sebe, pre prípad, že by pršalo. Chcel však aby Dany rozkúril pahrebu ako správny zálesák.

„Hotovo,“ doletel Dany k otcovi a oprašoval si ruky o nohavice.

„Dobre, ako prvé musíš vyhrabať jamu.“

Chlapec chvíľu pozeral na otca, či to myslí vážne, no nakoniec si kľakol a začal rukami odhadzovať zem.

„Keby sa zájdeš pozrieť do svojho batoha, možno by si tam našiel niečo, čo by ti mohlo pomôcť.“

Dany zbystril a znova si oprášil špinavé ruky. Vo vzduchu visel predčasný narodeninový darček. Rozbehol sa smerom k batohom.

„Hlavne nenanos dovnútra bordel!“

Dany vybehol zo stanu s darčekom v každej ruke.

„Ktorý môžem otvoriť?“ spýtal sa, lebo si nechcel pokaziť prekvapenie.

*Pamätal sa ako bola maminka smutná, keď raz našiel pod jej posteľou autodráhu, ktorú mu chcela dať na Vianoce. Bola sklamaná, že darček lepšie neukryla. Dany si pamätal ako sa maminke mihol v tvári aj hnev, hoci len na krátky okamih. Dany si bol istý, že sa na neho hnevala za to, že jej ňúral v izbe. Maminka netušila, že mu pod posteľ vletel penový náboj z pištole a Dany si ho chcel len vyloviť naspäť. Maminka sa tých Vianoc už nedožila a Dany nikdy túto predčasne nájdenú autodráhu nerozbalil, pripomínala mu ako bola maminka smutná a nahnevaná.*

„Tú maskáčovú krabičku otvor a ten druhý odnes naspäť.“

„To je pecka!“ zvolal Dany po otvorení darčeku. „To je armádna multifunkčná lopatka? Ďakujem, ďakujem, ďakujem!“

Otec sledoval ako chlapec dychtivo objavuje rôzne funkcie. Pílka, pilník, kompas, lupa, sekera. Darček mal nečakaný úspech. Otec ho dostal ako prezent od svojho zákazníka, s ktorým už roky spolupracoval. Synovi vôbec nevadilo, že na rukoväti svieti nejaké reklamné logo. Ticho sledoval, ako Dany zalomil čepeľ lopatky, vytvoril z nej motyčku a začal hĺbiť ohnisko.

„Teraz čo?“ spýtal sa Dany a hrdo stál nad vykopanou jamou.

„Čo by si povedal, že treba?“

„Treba nájsť kamene a vyskladať ich dookola,“ navrhol Dany.

„Dobrý nápad. Poď, najlepšie kamene nájdeme pri potoku.“ Otec odhadoval, že ich budú potrebovať asi pätnásť až dvadsať. Vykročili k potoku. Dany pobehoval medzi stromami a predvádzal bojové pózy so svojou lopatkou. Na brehu potoka sa vyzul a lopatku podal otcovi, ktorý si ju zavesil za opasok. Synček vbehol do vody a podával otcovi kamene, ktoré vylovil. Na brehu bola už celkom veľká hromada bielych, vodou vyhladených skál.

„Tati? Ty vieš postaviť vežičku z kameňov?“

„Neskúšal som to, ale snáď by som aj vedel. Môžeme to neskôr skúsiť.“

Obaja si nabrali plnú náruč a vykročili naspäť k táboru. Ohnisko vyzeralo ako zo skautského katalógu. Dany zručne urobil okolo kôpky suchého lístia pyramídu z halúzok. Pozrel na otca, aby sa pohľadom uistil, že je všetko správne. Otec mu hodil zápalkovú škatuľku a Dany vybral jednu zápalku. Vzal do rúk lopatku a škrkol o dolnú stranu rukoväte. Potešil sa, keď zbadal prekvapenie v otcovej tvári.

Onedlho už horel pekný ohník. Kým šiel Dany odseknúť palice na opekanie, otec vyniesol zo stanu prenosnú chladničku. Sadol si na peň a začal pripravovať klobásky na opekačku. Svoju pikantnú si označil X-kovými zárezmi.

„Videl som ježka, ako žerie červíka.“

„No sadaj, ty červík a požičaj mi tú tvoju zázračnú lopatu.“ Otec šikovne osekal hroty palíc a na každú napichol klobásku. Do ohňa odkvapkávala šťava z pripravujúcej sa pochúťky a syčala. Po chvíľke ticha si otec syna láskavo privinul jednou rukou a pobozkal ho cez rybársky klobúčik.

„Pôjdeme po obede chytať ryby?“ spýtal sa Dany.

„Mohli by sme si chvíľu oddýchnuť, čo ty na to?“

„Však mohli, ale potom by sme mohli ísť na ryby, nie?

„Potom môžeme. Tvoja už bude upečená,“ ukázal otec na klobásu „Môžeš si ju dať na tanierik.“

Otec odrezal každému poriadny krajec chleba a s chuťou sa pustili do jedla.

„Ako sa ti tu páči?“ spýtal sa otec medzi sústami.

Odpoveďou mu bol vztýčený palec hore, pretože Dany si práve napchal celý zvyšok obeda do úst. Hodnú chvíľu prežúval a potom si chlapsky odgrgol. Bolo to hlasnejšie než zamýšľal a mal pocit, že nachvíľu stíchli niektoré vtáky.

„Čo si s tou klobásou zjedol aj ropuchu?“ zavtipkoval otec.

Chlapec sa jednoduchému vtipu tak smial, až sa prevrátil, do mäkkej trávy.

Otec sa viac-menej bavil na tom ako sa baví jeho milovaný syn. Dany bol od smrti maminky skôr zádumčivé dieťa a takto bláznivo sa smial málokedy, Tento výlet sa naozaj daril od samého začiatku. Rozhodol sa, že poobedný oddych vynechá a naplno si užijú dnešný horúci deň.

„Budeš sa tu ešte dlho válať, alebo ideme na tie ryby?“

„Nejdeme si oddýchnuť?“ spozornel Dany.

„Chytanie rýb je najlepší oddych!“

Dany sa vyškrabal naspäť na peň a skočil smerom k otcovi.

„Dnes je najkrajší deň, aký som zažil. Škoda že tu nie je mamin...“ zaboril tvár do otcovho trička a zhlboka dýchal, aby sa nerozplakal. Otec ho objal, ale nepovedal nič. Ubehlo viac ako jeden a pol roka, no rana spôsobená stratou milovanej manželky bola stále otvorená a bolestivá.

 „Utekaj vykopať k potoku nejaké červíky,“ navrhol otec aby chlapca rozptýlil. On sám sa vybral do stanu aby priniesol teleskopickú udicu bez navijaka. Do vrecka vesty si hodil opaľovací krém, krabičku s háčikmi a kotúč silónu. Z prenosnej chladničky zobral nealko pivo a plechovku koly.

 Keď dorazil k potoku, zbadal Danyho ako bez trička leží na brehu a skladá na seba zvyšné kamene, ktoré nepoužili na stavbu ohniska. Ukladal už tretí kameň, keď sa strhol a celá vežička sa zrútila.

„Na prvý pokus dobré,“ pochválil ho otec. „Tu máš krém, natri sa, nech sa nespáliš.“

Kým sa Dany natieral otec naviazal háčik a napichol naň červíka.

„Ideš chytať alebo budeš stavať tú vežu?“

„Chytaj ty,“ rozhodol sa Dany. Vyzul si topánky a vliezol do potoka, po ďalší stavebný materiál.

Otec sa tiež vyzul a užíval si horúcu zem pod nohami. Pri potoku príjemne pofukovalo a zvuk tečúcej vody bol vyslovene balzam na dušu.

„Kukaj, tati!“ Dany vytrhol otca zo zamyslenia. „Dal som ich na seba päť.“

„Fúha, dobrá práca,“ pochválil ho otec a odtrhol zrak od húpajúceho sa plaváčika na hladine. „Počkaj, odfotím ťa.“

Otec vytiahol návnadu z vody a odložil udicu na trávu, aby sa mu nezamotal silón. Urobil Danymu niekoľko fotiek a ponúkol udicu aj synovi, nech vyskúša. Chcel si zatiaľ vypiť pivo a natiahnuť sa do chládku. Dany nahodil a čakal.

Otec sa ešte nestihol ani posadiť a Dany už hulákal, že niečo chytil.

„To snáď nie je pravda,“ zasmial sa otec a pokrútil hlavou.

Dany držal udicu a v plytkej vode sa mrskal krásny pstruh.

„Ten je, čo?“ výskal Dany od šťastia.

„Krásny úlovok,“ pochválil ho otec a zobral rybu do rúk. „Dneska sa ti veru darí. No poď cvaknem ťa aj s našou večerou.“

Dany pustil udicu a rozbehol sa k otcovi. Pstruha vhodili do koša na ryby a otec znova nahodil.

 „V chládku máš plechovku koly, ak chceš.“

„Mhmm,“ odpovedal mu sústredený syn, ktorý už staval druhú vežu z kamenia. „Túto skúsim urobiť ešte vyššiu a potom chytím druhú a väčšiu rybu.“

„No dobre teda, ako povieš,“ odvetil mu otec a sústredil sa na vodnú hladinu.

Po hodine márneho nahadzovania to otec vzdal a otočil sa na chlapca.

„Tú kolu už budeš mať teplú, dám ti ju aspoň do potoka chladiť,“ zavolal na Danyho. Vtedy mu zrak padol na druhú vežu, vyskladanú z desiatich kameňov. „Tý brďo, tak tá sa ti podarila.“

Vôbec sa nesnažil skrývať obdiv. Veža siahala Danymu skoro po pás a otec mal pocit, že popiera zákony fyziky. Vytiahol telefón a odfotil Danyho ako pokladá jedenásty kameň. Veža sa zachvela a chvíľu sa vlnila v snahe udržať rovnováhu. Nakoniec sa však s rachotom zrútila a strhla so sebou aj svoju nižšiu príbuznú.

„Do riti,“ zašepkal Dany.

„Veru do riti,“ zanadával si aj otec. „Normálne si zanadávaj aj ty, tu poznámku nedostaneš.“

„Do p..p..pušky!“ zakričal Dany a naoko kopol do kamenej hromady. Otec sa musel smiať, lebo čakal všetko len nie pušku.

„Ja som ti obidve veže stihol odfotiť, neboj sa.“

„Naozaj?“

„Jasné, presne v momente, keď si pokladal posledný kúsok.“ Dany sa chvíľu kochal pohľadom na vysokú vežu na fotke.

„Hej, ale sľúbil si, že chytíš ešte veľkú rybu pre mňa na večeru. Ja som nemal ani záber.“

„Idem na to,“ nadchol sa Dany a chytil udicu. Nahodil a čakal. Otec si pri ňom sadol na zem a dopíjal zvyšok teplého piva. Sedeli spolu asi hodinu a užívali si spoločnú chvíľu v tichu plnom porozumenia. Síce držal udicu, ale pozornosť jej nevenoval. Sledoval malé žaby plávajúce kúsok od brehu.

„Berie,“ zahučal otec plný nadšenia a Dany od zľaknutia skoro pustil udicu. Keď a spamätal, zaostril na hladinu. „Tati, to je had!“

„To je úhor, ukážem ti ako sa chytajú úhory.“

Otec zišiel úplne k vode a namočil si ruky, následne si mokré dlane položil do piesku a až potom chytil úhora zmietajúceho sa na brehu.

„Takého krásneho úhora som ešte nevidel,“ žasol otec. Mal pocit, že tento deň už nemôže byť lepší. „Podrž kôš s tým pstruhom, nech ho tam môžem hodiť.“ Dany poslúchol a keď sa v koši na ryby začali jedna cez druhú prepletať zdvihol si ho na úroveň očí a pozoroval ich.

„To bude kráľovská večera, ten úhor vyzerá, ako zlatý.“

„Tati, nezabíjaj ho, je taký zvláštny. Možno je to zlatá rybka. Pustíme ho a budeme si niečo želať.“

Otec videl, že je chlapcovi úhora úprimne ľúto, tak súhlasil. Vytiahol nezvyčajnú rybu a spoločne so synom ju pustili do vody. Dany si z celého srdca želal aby sa maminka vrátila a otec tušil, že si niečo podobné želá.

Úhor však neodplával od brehu, ale hodnú chvíľu sa neprirodzene skrúcal vo vode. Poobedné slnko sa od neho odrážalo vo všetkých farbách. Dany ho sledoval, kým sa otec vzdialil aby vypitval pstruha. Úhor sa stále neprestával hmýriť a jeho pohyb pôsobil takmer hypnoticky.

„Tak poď vrátime sa k stanu,“ vytrhol ho otec zo zamyslenia. „Musíme si pripraviť večeru.“

Dany sa ešte raz otočil k vode, no úhor tam už nebol.

 Kým dojedli pstruha, slnko takmer zapadlo. Otec mal so sebou zbalený aj citrón a korenie na ryby. Večera obom chutila a teraz len spokojne sedeli vedľa seba. Pozerali sa do ohňa, ktorý začínal sfarbovať všetko dookola na oranžovo. V lese sa stmieva rýchlejšie ako v meste.

„Chceš si hovoriť strašidelné príbehy?“ spýtal sa Dany otca.

„Ani nie, povedz mi radšej čo sa ti dnes najviac páčilo.“

„Som strašne rád, že si mi odfotil tie veže kým spadli. V škole by mi nikto neveril, že som také niečo postavil.“

„Ja som tiež rád, že som ich stihol odfotiť. Budeme mať pamiatku.“

„A aj ten úhor bol krásny! Že? Keď sa tak hmýril na mieste, tak som si predstavoval, že čaruje, aby nám splnil želania.“

Otec nevedel, čo synovi povedať a tak ho len potichu objal okolo pliec.

„Zbalil som nám karty,“ vyskočil po chvíľke Dany a rozbehol sa do stanu.

O malú chvíľu bol naspäť. Malý turnaj v pokri mohol začať. Vtip ich hry spočíval v tom, že stávky boli v imaginárnych naturáliách. Danymu dnes išla karta vo všetkom, hneď prvú hru vyhral s dvoma pármi AA a KK. V banku bolo sto riečnych kameňov od Danyho a všetky dnešné, neprijaté hovory od otca.

Keď sa hranie blížilo ku koncu a začali sa míňať kreatívne nápady na stávky, prišlo otcove eso v rukáve, posledné slipy. Bol to stokrát zopakovaný vtip, ktorý sa nikdy neomrzel. Jediná správna odpoveď čo existovala, bola ´FOLD!´

„Zložil by som, aj keby mam štyri esá!“ rozosmial sa Dany.

Medzitým sa úplne zotmelo.

Po záchvate smiechu sa Dany rozhodol, že si ide pripraviť ďalekohľad a bude pozorovať hviezdy. Rozložil si stojan a začal nastavovať optiku, keď si k nemu na zem prisadol otec.

„Všetko najlepšie,“ zaželal mu a podal mu hnedý balíček. „Moc ťa ľúbim.“

Pobozkal ho na vlasy a pevne ho objal.

„Aj ja teba!“

„No rozbaľ to už!“

Dany roztrhal papier a objavil denník s prackou viazaný v hnedej koži.

„Sú tam poznačené všetky možné úkazy čo sa dajú pozorovať s amatérskym ďalekohľadom,“ oznámil mu otec.

Dany so záujmom listoval v nepopísanom denníku a zistil, že niektoré dni nemali poznámku s cieľom na pozorovanie. Rýchlo nalistoval stránku s dnešným dátumom.

„Na dnes tu nie je nič,“ skonštatoval Dany trochu sklamane.

„To nevadí, možno objavíš niečo zaujímavé ty a môžeš si to tam rovno zapísať.“

„Uhm...,“ odpovedal Dany neurčito, pretože už zaujato pozeral do ďalekohľadu. „Nemohli by sme ísť sledovať hviezdy k potoku? Trochu mi tu zacláňajú stromy.“

Otec súhlasil a pomohol Danymu preniesť jeho hvezdársku výbavu.

„Možno objavím meteorit, ktorý mieri na Zem...“ fantazíroval.

„To radšej nie, iba ak nejaký malý,“ zasmial sa otec, „a mohol by byť zo zlata.“

„Je tu krásne vidno na hviezdy,“ pochvaľoval si Dany, keď sa zastavil na mieste, kde poobede chytal ryby. Rozložili si karimatku a usadili sa. V priebehu hodiny videli jednu padajúcu hviezdu a hvezdársku idylku im dokresľovalo zurčanie potoka a kŕkanie žiab.

Dany sledoval hviezdy takmer dve hodiny. Otec vedľa neho tuho spal. Mal v úmysle už ďalekohľad zbaliť a ísť spať, keď ho v diaľke zaujal jasný záblesk svetla, ktorý osvetlil vzdialenú skalu. Nasmeroval objektív na rozhľadňu a začal zaostrovať, chvíľu sa nič nedialo. Náhle sa však zjavil lúč svetla, ktorý sa zameral na drevenú vežu ako reflektor osvetľovača v divadle. Pomalým pohybom nahor sa presunul pohľadom k zdroju záhadného svetla. Vzrušene očakával, že tam uvidí záchranársky vrtuľník v akcii, alebo niečo podobné. To by bolo perfektné, mohol by spolužiakom rozprávať ako videl nočnú záchrannú akciu.

Pri pohľade na zdroj svetla si musel pretrieť oči. Danymu uniklo tiché vyľakané vzdychnutie. Na nebi visel záhadný disk, po obvode mu blikali stovky svetiel. Pri takom rýchlom otáčaní mal Dany pocit, akoby rozhľadňu sledoval na starej, filmovej premietačke.

Zaostril ďalekohľad a zbadal, ako sa pred osvetlenou vežičkou vznáša postava, pravdepodobne nahá. Od hrôzy sa nevládal pohnúť. Z dočasného ochromenia ho vytrhlo svetlo, ktoré vo vysokej rýchlosti preletelo ponad neho a pozdĺž potoka letelo k svietiacemu disku. Disk osamotený zdroj svetla pohltil a zväčšil sa v obvode, pravdepodobne ho do seba začlenil.

„Tati!“ zapišťal Dany vystrašene. Otec však tuho spal a nepomáhalo, ani keď s ním mocne zatriasol. Toto nebolo v poriadku, otca normálne zobudilo, aj keď v noci zahrkoce chladnička. Priložil mu ucho k tvári a pocítil jeho dych. Triasol nevládnym otcom a celým telom mu otriasali vzlyky. Rozbehol sa k potoku, aby priniesol trochu vody, ktorou by ho pokropil. Práve namočil obe ruky do vody, keď nad ním preletel ďalší lúč svetla. Tentoraz bol pomalší, ale bol nabitý nejakou zvláštnou energiou. Keď sa Dany nachádzal v svetelnom kruhu vstali mu všetky vlasy na hlave, aj tráva okolo neho sa zvláštne pohybovala, napriek tomu, že bolo bezvetrie. Hromada kameňov, z ktorých Dany cez deň staval veže sa otriasala a každý jeden kameň hrkotal. Voda v potoku doslova vrela, a keď sa tam Dany pozrel videl stovky úhorov ako tiahnu za unikajúcim svetlom.

Niečo v Danyho vnútri malo tiež potrebu sa rozbehnúť za svetlom, no musel zobudiť otca. Vybehol na breh a vylial tú trochu vody z dlaní do otcovej tváre. Ani sa nepohol a naďalej plytko dýchal. Ťahal otca za ruky do sedu, ale ani to nepomáhalo. Preleteli nad nimi ďalšie dve svetlá a Danyho potreba nasledovať ich narastala. Z hlavy mu mizli starosti o otca, nadobudol istotu, že otec len spí. Žiariaci kruh nad pozorovateľňou mu aj z diaľky rástol pred očami, z každej strany sa do neho pridružovali ďalšie žiariace body. Dany zbadal ako sa blížilo jedno pomalé svetlo popri potoku, a keď ho zalialo bol už naplno rozhodnutý, že ho musí nasledovať. Vo výške letiaci zdroj žiare prispôsobil svoju rýchlosť, aby chlapca sprevádzalo na ceste k rozhľadni. Celé to pôsobilo, ako keby sa na Danyho sústredil osvetľovač v divadle a sledoval každý jeho krok. Omámený chlapec vykročil a všetko čo miloval mu vyšumelo z mysle.

Otec sa pomaly prebúdzal. Chrbát mal celý stuhnutý, no cítil sa prekvapivo oddýchnutý. Nechcelo sa mu ešte otvárať oči. Vôbec netušil ako dlho driemal. Mal pocit, že možno aj hodinu.

„Nepôjdeme si ľahnúť do stanu?“ spýtal sa Danyho no oči mal stále zatvorené. „Dany?!?“

Prevalil sa na bok a postavil sa. Nikde okolo seba Danyho nevidel. Ďalekohľad stál na trojnožke úplne opustený. Zoskočil z brehu a zbadal vyše desať veží z kameňov. To muselo trvať hodiny. Siahol do vrecka po telefón, aby skontroloval čas, no na displeji bol len kruhovitý vzor z mŕtvych pixelov.

„DANYYY!!“ zvolal z celej sily a niekde v diaľke sa ozval tlkot krídel vyplašeného vtáka.

V diaľke si všimol zvláštny svetelný kruh, kam chcel dnes po raňajkách Danyho zobrať na prechádzku. Možno ten kruh zbadal aj Dany a šiel to preskúmať. Svižne vykročil popri potoku smerom k rozhľadni. V lese po jeho pravici sa občas mihlo zvláštne zablesknutie. Všetko ako keby smerovalo k žiariacemu bodu na oblohe. Aj otcovi tento úkaz učaroval a mal stále väčšiu potrebu prísť k nemu včas. Každý pohľad k hviezdnej oblohe ho napĺňal akousi nádejou. Nádejou, že pri tých svetlách určite nájde Danyho a spolu sa vrátia do tábora.

 Postupne, ako sa približoval k svojmu cieľu sa stále hlasnejšie ozývalo z diaľky zvláštne hučanie a šum. Zašiel za skalný ohyb a svetlá mu zmizli z výhľadu. Myseľ sa mu hneď začala vyjasňovať a objavili sa myšlienky na to, čo bude robiť ak Danyho pri rozhľadni nenájde. Záchranná služba, celoštátne pátranie, polícia. Noviny. Náhle mu prišlo zle od žalúdka a zatočila sa mu hlava. Nevedel si predstaviť, že by o Danyho prišiel. Nezostalo by mu už vôbec nič, pre čo by mal žiť. Podobné myšlienky mu zamestnávali myseľ ešte niekoľko minút, no v momente, keď opäť vstúpil do svetla sa všetky neistoty a strachy rozplynuli. Opäť nadobudol stratenú istotu, že všetko dobre dopadne a Danyho nájde s tvárou vyvrátenou do neba, fascinovane civieť na nezvyčajný vesmírny úkaz.

 Po príchode pod skalu s rozhľadňou, zostal otec nemo pozerať do neba. To čo sa z diaľky javilo ako svetelný kruh, bola vesmírna loď kolosálnych rozmerov. Svetlá sa mihali ako okná rozbehnutého vlaku. V priehľadných častiach boli aj z diaľky jasne badateľné obrysy postáv, niekde stáli dve postavy, inde zase päť postáv. Proporcie ich tiel neboli úplne ľudské, mali nepomerne veľké hlavy a príliš dlhé tenké končatiny. Celá vesmírna loď pôsobila ako obrovské ruské kolo bez ukotvenia, do ktorého sa pridávali ďalšie kabínky s ich posádkou. Otec začal stúpať po schodíkoch vedúcich na vrchol drevenej konštrukcie. Čím bol vyššie a bližšie, tým bol šum a hukot z lode silnejší. Od najvyššieho poschodia ho delil posledný rebrík, s každým ďalším stupienkom mu v hlave vybuchovala nálož hluku. Neznesiteľne ho rozboleli zuby a mal pocit, že mu migréna vytlačí oči z hlavy. Vytiahol sa na posledné poschodie a dopadol na bok od vyčerpávajúceho výstupu. V ústach pocítil ako mu na jazyk dopadli vypadnuté plomby, ktoré následne s odporom vypľul. Bolesť ustala v momente, keď čierne, amalgánové plomby dopadli na drevenú podlahu. Otec si prešiel jazykom po vylámaných, prázdnych miestach v chrupe a striaslo ho. Vypľul ešte trochu krvi a rozhliadol sa. Uvidel chlapca ako stojí pri zábradlí chrbtom k nemu.

„Dany, čo to tam robíš?“

Nedostalo sa mu žiadnej odpovede, Dany sa ani neotočil za otcovým hlasom.

„Dany!“ zvolal otec a chytil syna za rameno.

Chlapec sa otočil ako figurína a pozrel na otca s prekvapeným pohľadom.

„Tati, je tu! Maminka je tu,“ ukazoval rukou do najjasnejšieho svetla vyžarovaného z vesmírnej lode, ktorá bola neuveriteľne blízko, takmer na dosah.

„Čo to hovoríš?“

„Maminka, tam.“

Otec zdvihol zrak do oslepujúcej žiare a musel si rukou zacloniť oči. Bolo to ako pozerať sa do slnka, z niekoľko metrovej vzdialenosti. Pristúpil k ochrannému zábradliu a pokúsil sa zaostriť na jediný tmavý bod v záplave oslnivého svetla.

„Nič tam nevidím.“

„Ale ona tam naozaj je,“ trval na svojom Dany a postavil sa vedľa otca. Pozeral sa priamo do svetla a jeho zreničky boli miniatúrne ako pixely. „Ten zlatý úhor mi splnil želanie. Prial som si aby som maminku mohol ešte raz vidieť a ona naozaj prišla.“

Vytiahol sa na zábradlie, následne natiahol ruku do prázdna, ako keby čakal, že ho nejaká neviditeľná sila zachráni pred pádom na ostré skaly. Prevážil sa do priepasti pod sebou.

 Otec v snahe zachrániť syna prudko siahol do prázdna, no chlapca nezachytil. Stratil rovnováhu a prepadol cez zábradlie. Letel strmhlav dole a videl ako sa vo vzduchu padajúce telíčko bezmocne otáča a márne za ním naťahoval ruky. Dany k nemu uprel neprítomný pohľad plný lásky a nádeje, pretože stále veril, že sa čoskoro stretne s maminkou. Napriek podivnému tranzu vystrel k otcovi ruku, aby sa mohli chytiť. Zem sa rýchlo približovala. Vesmírna loď na nebi sa zastavila a obidvoch zrazu pohltilo modré svetlo, sprevádzané intenzívnejším šumením a všetko naokolo sa spomalilo. Otec mal pocit, že zostal visieť vo vzduchu. Neznáma energia začala ťahať Danyho smerom nahor. Otec sa však nemohol pohnúť, len naťahoval ruky ako kozmonaut v stave beztiaže, len centimetre ho delili aby na syna dočiahol. Vo chvíli, keď boli so synom v jednej rovine sa ich pohľady stretli posledný krát. Dany mu pomaly, ale definitívne mizol z dohľadu v jasnom svetle nad ním. Zúfalý otec sa s vypätím všetkých ľudských síl snažil pohnúť. Danyho nasledovali len slzy zúfalstva, ktoré otcovi odlietali z očí smerom nahor.

„Danyyyyy!“ zreval z celej sily.

Svetlo aj Dany zmizli a otec začal opäť padať.